ET Euroopa Liidu Teataja C 79/16

9. jaanuaril 2008 esitatud hagi — Euroopa Ühenduste Komisjon versus Soome Vabariik

(Kohtuasi C-10/08)

(2008/C 79/29)

Kohtumenetluse keel: soome

Pooled

Hageja: Euroopa Ühenduste Komisjon (esindajad: I. Koskinen ja D. Triantafyllou)

Kostja: Soome Vabariik

Hageja nõuded

— Tuvastada, et Soome on Vabariik rikkunud EÜ asutamislepingu artiklist 90 tulenevaid kohustusi, kuna Soome Vabariik on säilitanud kehtivana autoverolaki § 5 ja arvonlisäverolaki § 102 lõike 1 punkti 4 sätted, kohaldades autode maksustamisel vähem kui kolme kuu vanuste autode puhul sama maksustatavat väärtust kui uute autode puhul ja kohaldades vähem kui kuue kuu vanustele autodele juhul, kui on tuvastatud vastavate sõidukite puudumine Soome turul, skaalat, mille kohaselt auto väärtus väheneb 0,8 % kuus, ning et Soome Vabariik on rikkunud nõukogu kuuenda direktiivi 77/388/EMÜ (1) artikli 17 lõiget 1, mis direktiivi 77/388/EMÜ uuestisõnastamise järel on asendatud nõukogu direktiivi 2006/112/EÜ (2) artiklitega 167 ja 168, kuna Soome Vabariik lubab autoverolaki § 5 ettenähtud maksu maha arvata müügilt tasutavast käibemaksust;

— mõista kohtukulud välja Soome Vabariigilt.

Väited ja peamised argumendid

Kui sõiduki Soome importija on käibemaksukohustuslane, peab ta vastavalt autoverolaki (automaksuseadus) § 5 tollile tasuma automaksult tasutava käibemaksu, aga kuna tal on arvonlisäverolaki (käibemaksuseadus) § 102 lõike 1 punkti 4 alusel õigus vastav summa müügilt tasutavast käibemaksust maha arvata, ei sisaldu auto väärtuses automaksult tasutav käibemaks. Mahaarvatud automaksult tasutavat käibemaksu ei pea tasuma tarbija. Kui eraisik on sõiduki esmakordselt Soomes registreerinud, peab ta samuti tollile tasuma automaksult tasutava käibemaksu, kuid tal puudub õigus see maha arvata. Selline süsteem, mis teeb vahet käibemaksukohustuslase maksustatava majandustegevuse raames kauplemise eri tasanditel toimuva müügi ja lõpptarbija poolt teises liikmesriigis sooritatud ostu vahel, rikub EÜ asutamislepingu artiklit 90. Mainitud süsteem tähendab seda, et automaksult tasutav käibemaks, mis tuleb tasuda eraisiku poolt teises liikmesriigis sooritatud ostu järel Soomes esmakordselt registreeritud kasutatud sõiduki eest, on tõenäoliselt suurem, kui samasuguse Soomes juba registreeritud kasutatud sõiduki väärtuses sisalduv automaksult tasutav käibemaks sellisel juhul, kui automaksukohustuslane on ühtlasi käibemaksukohustuslane ja sõiduk on müüdud maksustatava majandustegevuse raames, sest viimati mainitud juhul ei sisaldu sõiduki väärtuses automaksult tasutav käibemaks, kuna see on täies ulatuses maha arvatud.

Euroopa Kohus leidis otsuses C-101/00: Siilin, et automaksult tasutav käibemaks ei ole käibemaks kuuenda direktiivi tähenduses. Soome käibemaksuseadusest tulenev õigus arvata maksustatava majandustegevuse raames automaksult tasutav käibemaks käibemaksust maha on vastuolus kuuenda käibemaksudirektiiviga 77/388/EMÜ, mille kohaselt käibemaksust saab maha arvata üksnes käibemaksu.

Vastavalt Soome autoverolakile ei vähene vähem kui kolm kuud kasutuses olnud sõidukite väärtus, vaid need on maksustatud kui uued sõidukid. Sõiduki väärtus hakkab vähenema kohe, kui sõiduk on ostetud või kasutusele võetud. Vähem kui kolme kuu vanuste sõidukite maksustamine võrdselt uute sõidukitega rikub EÜ asutamislepingu artiklit 90. Asutamislepingu artiklit 90 rikub ka see autoverolaki säte, mille alusel 3–6 kuu vanustele autodele kohaldatakse skaalat, mille kohaselt väheneb auto väärtus 0,8 % kuus, sellisel juhul, kui Soome turul ei ole tuvastatud vastavat sõidukit, kuna selline skaala lineaarse väärtuse vähenemisega 0,8 % kuus ei võimalda tagada, et tasumisele kuuluva maksu suurus ei ületaks ühelgi juhul Soomes juba registreeritud samasuguse sõiduki väärtuses sisalduvat maksu järelejäänud osa.

(1) Nõukogu 17. mai 1977. aasta kuues direktiiv kumuleeruvate käibemaksudega seotud liikmesriikide õigusaktide ühtlustamise kohta — ühine käibemaksusüsteem: ühtne maksubaas (EÜT L 145, lk 1; ELT eriväljanne 09/01, lk 23).

(2) ELT L 347, lk 1.